text: Ministre stiller op til borgermøder
  10 november 2011 kl. 06.33
  Alle ministre i den nye regering skal stå ansigt til ansigt med borgerne på en række borgermøder landet over inden jul.
  Det har statsminister Helle Thorning-Schmidt (S) besluttet. Hun vil have den politiske debat ud i kultur- og forsamlingshuse igen.
  Handels- og investeringsminister Pia Olsen Dyhr (SF) har taget handsken op, og hun lægger ud med et borgermøde i Musikhuset i Esbjerg torsdag mellem klokken 17.30 og 19.30.
  - Politik er ikke en lukket forestilling, der kun foregår på Christiansborg. Politik skal være åbent for alle i hele landet, siger Pia Olsen Dyhr til Ritzau.
  Hun understreger, at det er borgerne, der sætter dagsordenen på mødet, men hun har også sin egen dagsorden.
  - Jeg tror, mange vil være optaget af, hvordan jeg og den nye regering vil skabe nye arbejdspladser. Det er et stort problem, at Danmark taber så mange arbejdspladser. Ikke mindst i Vestjylland. Det er også derfor, jeg vælger at holde borgermødet i Esbjerg, understreger ministeren.
  Borgermøderne skal erstatte en gammel skik, der gav borgere mulighed for at opsøge ministrene i deres ministerium.
  
  Gammel skik
  Skikken med uformelle modtagelser i ministerierne uden forudgående aftale går tilbage til systemskiftet i 1901. Gennem hele 1900-tallet lå træffetiden fast om torsdagen. Derfor går den under navnet torsdagsmodtagelse.
  Når ministeren var forhindret, og torsdagsmodtagelsen blev aflyst, blev der udsendt en officiel meddelelse, som blev læst op i radioen.
  I løbet af 1980'erne og 1990'erne blev den skik dog gradvist afskaffet. Og i forlængelse af regeringsskiftet i 2001 afskaffede samtlige ministerier skikken med modtagelse.
  Daværende skatteminister Troels Lund Poulsen (V) genindførte dog skikken for sit ministerium i 2008.
  